Akhaz a ngábə́ ókalǎ bisəb məwóm mə́bɛ̄ ā éyɔŋ a ngábɛ́d ńkūkúmá, a ngádzóe mim̀bú áwômo ai mísaman á Yērúsalɛm. A ndzí kig bɔ, anə́ ésīā wōē Dávid, é mam mə́ nə́ ḿbəŋ, á mís mə́ Ńtondôbə. 2Hədá a ngáwulu á məzěn míńkúmá yā Ísraɛ̂l a komó fə bivəgələ ású Bə́baal. 3Nyémēn á ngátúni otú á ḿbīgílí yā Ben Hinom ńdɔ̄ fə a ngáman dígī bɔ́n bóé á ndóan anə́ bə́bə̂ mətǔm məyɔŋ bíkúl yā Ǹtondôbə a ngátsídan ósū bɔ́n bə́ Ísraɛ̂l. 4A ngávə́ mə̄túnuŋa, a dígí fə otú á bīkónóŋ á yōb ai á miǹkǒl á yōb ai á nyūmán elé ésə̄ á sí. 5Asú tē Ǹtondôbə Zambá wóé á ngāvə́ nyé á mɔ́ mə́ ńkúkúmá yā Aram, ńdɔ̄ ó ngáyíd nyé, ó nɔ̄ŋɔ́ fə bod bóé ábuí anə́ mīńkóm, ó kə́ ai bɔ́ á Damas, ńdɔ̄ a ngávə̂ban á mɔ́ mə́ ńkúkúmá yā Ísraɛ̂l, yǎ á ngāyíd nyé ai ábūí bod a ngáwé. 6Pékah, mɔ́n Remalyahu, a ngáwé bod bakúda ǹtɛd ai məwóm mə́bɛ̄ á Yúda amǒs ḿbɔ̄g, bə́sə miǹyóyɔ́g mí bod, amú bə́ ngádzoge Ǹtondôbə, Zambá běsīā bábán. 7Zikri, zingí yǎ Efraím, a ngáwé Maaséyahu, mɔ́n ǹkúkúmá, Azrikam, ǹdzóe yǎ ndá ǹkúkúmá ai Elkana é mod a ngábə́ á tsâ édzōē ai ǹkúkúmá. 8Bɔ́n bə́ Ísraɛ̂l bə́ ngábi bəbə́nyāŋ mīńkóm bod bakúda miǹtɛd míbɛ̄, biníngá, bəndómán ai bəngɔn, bə́ sāā fə abuí byə́m, bə́ sɔ̂ ai byá á Samaría. 9Hədá profɛ́d Ǹtondôbə a ngábə́ wē, dzwé naa Oded, ńdɔ a ngákə tóban ai ńsámbá bítá yā ó ngásɔ́ á Samaría, nyé ai bɔ́ nâ: “Ǹtondôbə, Zambá běsōā, á ngāvə́ Yúda á mɔ́ máán amú á ngāwóg ólūn ai bɔ́, hədá ńdɔ mǐ ngáwé bɔ̄ ákyāí yə̄ nâ miǹdǔm yā étē mí kə́ yǎ kwí á yób. 10Ńdɔ éyɔŋ dzí, mǐ ngakad yǎ naa myǎvəŋan bɔ́n bə́ Yúda ai bɔ́n bə́ Yērúzalɛm alɔ̌ dáán, tɔ fám tɔ biníngá, ngǎ mínā bə́bēn mī bə̄lə́ fə bídzo byáán á mís mə́ Ńtondôbə Zambá wāān ? 11Vógólán hḿ mā, soégán míńkóm mī ngábi ábə bəbə́nyɔ̄ŋ, amú ólūn Zāmbá ó ńkún mína káb á nyɔ́l.” 12Ńdɔ bədzóe bəzǐŋ yā bɔ́n bə́ Efraím bə́ ngákódō á sí, Azaryahu mɔ́n Yehohanân, Bɛrɛkyahu mɔ́n Meshilemoth, Yehizkiyahu mɔ́n Shalum ai Amasa mɔ́n Hadái, bə́ ngadɔan ai é bod bə́ ngábə́ á bītá